Predkladacia správa

Uznesením vlády Slovenskej republiky č. 1071 zo dňa 20. decembra 2000 k návrhu na schválenie záväzkov Obce Kechnec súvisiacich s vybudovaním infraštruktúry pre závod americkej firmy MOLEX bola ministrovi pôdohospodárstva pod bodom B.5. uložená úloha „zabezpečiť splácanie odvodov za odňatie poľnohospodárskej pôdy z poľnohospodárskeho pôdneho fondu v splátkach v súlade s nariadením vlády SR č. 152/1996 Z.z. v znení nariadenia vlády SR č. 188/2000 Z.z. obnovou konania v danej veci v zmysle zákona o správnom konaní.“
Na podklade zistení ministerstva pôdohospodárstva pri zabezpečovaní úlohy žiadame uvedenú úlohu uloženú ministrovi pôdohospodárstva zrušiť z dôvodu, že úlohu nie je možné splniť z nasledovných dôvodov: 
Ministerstvo pôdohospodárstva SR v rámci skúmania súvislostí s trvalým odňatím  poľnohospodárskej pôdy z poľnohospodárskeho pôdneho fondu (PPF) pre výrobný závod americkej firmy Molex zistilo, že rozhodnutie orgánu ochrany PPF č. 2000/00467/Má zo dňa 15.3.2000 o trvalom odňatí poľnohospodárskej pôdy pre výrobný závod bolo vydané na základe žiadosti Obce Kechnec, v súlade s právnymi predpismi platnými v čase vydania rozhodnutia (zákon č.307/1992 Zb. o ochrane PPF, nariadenie vlády SR č. 152/1996 Z.z.). 
Nariadenie vlády SR č.188/2000 Z.z., ktorým sa mení a dopĺňa nariadenie vlády SR         č. 152/1996 Z.z. o základných sadzbách odvodov za odňatie poľnohospodárskej pôdy z PPF, a ktorým sa rozšírila možnosť splácania odvodov za odňatie poľnohospodárskej pôdy pre významné investície v splátkach (vo väzbe na zákon č. 175/1999 Z.z.) nadobudlo účinnosť dňa 17.6.2000, to je tri mesiace po vydaní rozhodnutia o odňatí poľnohospodárskej pôdy. 
V zmysle uvedeného dôvody na povolenie obnovy konania v zmysle ustanovenia § 62 ods.1 zákona č. 71/1967 Zb. o správnom konaní neboli preukázané a neboli dodržané ani lehoty obnovy konania podľa ustanovenia § 63 ods. 3 správneho zákona. 
Ministerstvo ďalej zistilo, že  po vydaní rozhodnutia o odňatí poľnohospodárskej pôdy z PPF Daňový úrad Košice – vidiek na podklade žiadosti Obce Kechnec vydal rozhodnutie   č. 709/320/14565/2000-Bit dňa 18.5.2000 o odklade výkonu rozhodnutia správneho orgánu, to je o odklade povinnosti splatenia finančného odvodu za odňatie poľnohospodárskej pôdy do 31.12.2002.
Vzhľadom na vyššie uvedené ustanovenia správneho zákona k obnove konania a rozhodnutie Daňového úradu Košice - vidiek o odklade finančného odvodu za odňatie poľnohospodárskej pôdy pre výrobný závod americkej firmy MOLEX je ďalšie konanie vo veci odvodov za odňatie pôdy nekompetentné.
Bolo by vhodné, aby Obec Kechnec hľadala možnosti zabezpečenia si finančných prostriedkov na zaplatenie odvodu za odňatie poľnohospodárskej pôdy  podľa právnych predpisov o podpore na zriadenie priemyselných  parkov. 

Predkladaný návrh na zrušenie úlohy nebude mať finančný, ekonomický, environmentálny vplyv ani vplyv na nezamestnanosť.